Camere pe maşinile STB pentru a surprinde şoferii intraţi pe banda unică. Nicuşor Dan: Ar putea fi gata în câteva săptămâni
Nicuşor Dan a declarat joi că susţine proiectul anunţat de viceprimarul Stelian Bujduveanu, privind montarea unor camere video pe maşinile STB, pentru a surprinde şoferii care intră pe banda unică, relatează Agerpres.
"Susţin acest proiect. Probabil că mai e nevoie de câteva săptămâni până când el se realizează", a precizat edilul general, în cadrul unei conferinţe de presă.
Viceprimarul Stelian Bujduveanu a declarat pentru gândul.ro că vor fi montate camere de supraveghere în intersecţii, ca parte a unui sistem inteligent de monitorizare a traficului, dar că astfel de dispozitive vor fi amplasate şi pe maşinile STB.
El a menţionat că există doar 40 de angajaţi ai Poliţiei Locale, care lucrează în schimburi şi care ar trebui să se ocupe de traficul rutier.
"Avem un proiect pilot, pe care l-am început şi care o să intre în implementare, la nivel de STB. Gândiţi-vă că mai uşor este să montezi o cameră pe transportul în comun, pe vehiculul care circulă, şi apoi să trimită toate aceste informaţii la Poliţia Locală, decât să pui un echipaj de poliţie acolo, în intersecţie. Vom merge în sistem hibrid: şi pe transportul în comun, şi pe partea de stradă, intersecţii şi absolut tot sistemul integrat de camere", a mai precizat viceprimarul Capitalei.